Bitcoin เป็นสกุลเงินดิจิทัลหรือคริปโตเคอเรนซีสกุลแรก ที่ถูกสร้างขึ้นในเดือนมกราคม ปี 2009 โดยมีแนวคิดต่าง ๆ ที่กำหนดไว้ระบุอยู่ในเอกสารที่เรียกว่า White Paper ของผู้สร้างลึกลับที่มีนามแฝงว่า Satoshi Nakamoto ซึ่งตัวตนของบุคคลหรือผู้สร้างเทคโนโลยีนี้ยังคงเป็นปริศนาอยู่จนถึงปัจจุบัน โดยรายละเอียดใน White Paper ส่วนหนึ่งระบุว่า Bitcoin นำเสนอค่าธรรมเนียมการทำธุรกรรมที่ต่ำกว่ากลไกชำระเงินออนไลน์แบบดั้งเดิม และแตกต่างจากสกุลเงินที่ออกโดยรัฐบาล
โดย Bitcoin ใช้คำย่อว่า BTC เป็นคริปโตเคอเรนซีประเภทหนึ่งไม่มีรูปแบบทางกายภาพที่จับต้องได้ มีเพียงข้อมูลในรูปแบบยอดคงเหลือที่เก็บไว้บนบัญชีแยกประเภทสาธารณะที่ทุกคนเข้าถึงได้อย่างโปร่งใส โดยการทำธุรกรรมผ่าน Bitcoin ทั้งหมดจะได้รับการยืนยันด้วยพลังการประมวลผลของคอมพิวเตอร์สมรรถนะสูงจำนวนมหาศาล ถึงแม้ว่า Bitcoin จะยังไม่ถูกบัญญัติว่าสามารถชำระหนี้ได้ตามกฎหมายในพื้นที่ส่วนใหญ่ของโลกก็ตามที แต่ปฏิเสธไม่ได้เลยว่า Bitcoin เป็นที่นิยมมากและได้มีแรงกระตุ้นให้เกิดเหล่าคริปโตเคอเรนซีอีกนับร้อยสกุลที่เรียกรวม ๆ ว่า “Altcoin” และยังมีคริปโตเคอเรนซีอีกมากมายที่ไม่ใช่ Altcoin ซึ่งรวมแล้วกว่าหมื่นสกุลในปัจจุบัน